Akli kebaili, d amaru aqbayli, ilul ass n 11/02/1953, di taddart n tiwal, taɣiwant n at maɛuc, di bgayet. Yettwassen s yisem n Akli Azwawi, isem azwaw i kra yura s tezwawt, di tegnit-nni ira ad yaru Azwaw, dɣa yeffeɣ-d Azwawi. Yeɣra azref di ben ɛeknun, s yin akin yexdem deg uɣlif n tnezzut di lezzayer tamanaɣt, seg useggas n 1979 ar assa, netta di tmurt n lalman, dinna yesɛa Doctorat deg tusna tasertit, xas akken lɣerba tesselqeḍ-it, maca iẓuran-is rṣan, cudden ɣer tmurt-is d laṣel-is, ur yettu ara timucuha i s way-s i d-yekker, yekkat s wawal akked tira, iwakken ad yili seg wid yefkan azal i tutlayt d yidles, s wudem atrar i yura ayen akk yessugen wallaɣ-is, timucuha-s llant-d ilmend n yimecṭaḥ d imeqqranen, d tid yeffɣen i leqyud n tmacahut tamensayt, imi ur teqqin ara ɣer teryel d waɣzen.